钦定古今图书集成/明伦汇编/氏族典/第294卷 > 《方氏族谱序》宋·濂
## 钦定古今图书集成/明伦汇编/氏族典/第294卷 > 《方氏族谱序》宋·濂

按：方姓出自方雷氏。方雷者，西陵氏女，轩辕之正妃，
是为嫘祖。或曰榆罔之子曰雷，封于方山，后人因以
方为氏，未详孰是。周宣王时，方叔食邑于洛，故世望
于河南。至西汉末，新莽将篡位，司马府长史纮官于
吴中，度天下必大乱，即避去歙之东乡，因家焉。生一
子雄，雄生三子：侪、储、俨。侪，关内侯，行南部太守；俨，大
都督。储字圣明，一字颐真，太守周歆举为孝廉，又举
贤良方正第一，累官太常，兼洛阳令，封黟县侯。和帝
时，卜郊，忤上意，饮鸩而卒。储能役使鬼神，故乡人立
庙祀之，称其为仙翁云。仙翁生三子：缵之、弘之、观之。
一云觌、洪观，盖传闻之异辞尔。子孙分为三族，其布
列于诸州者，缵之之后则严、衢、婺、越；弘之之后，则徽、
宣、池、秀、湖、常；观之之后，则莆田、九江、滁阳，至今繁盛。
缵之远裔曰文亮，仕陈为散骑常侍。生南昌令伦，伦
生隋秘书郎祚，祚生太中大夫伸，伸生唐太子中舍
孚，孚生右卫将军始兴，始兴生二子：尊、逢，逢，考功郎
中、秦州刺史。生皓，皓生吏部员外郎苗，苗生三子：堂、
常、褚、褚，宣远将军堂，永阳令生二子：达、让。达生三子：
引文、引武、引祖。引文生道属。道属生四子：聪、尊《甲、乙》。
聪生四子：道和、令兴、令安、令保。《令兴》生世雄，世雄生
道明。道明生二子：赦、讲。讲生君赞。君赞生三子：公恳、
公平、公郁。公郁生二子：整、汉。整，卫史中丞生刑部尚
书；景汉生四子：宗、采、宰、宥。宗，浙东观察推官，生三子：
永珍、永符、永丰。永丰生十子：可荣、可昭、可晖、可浚、可
璎、可齐、可同、可度、可刚、可法。可晖生肃，肃生元英处
士干。干字雄飞，世居睦州白云原，以诗名，后隐越之
鉴湖以终。生二子：翼、严。翼小字托儿，无嗣。严生二子：
申、述。甲亡其名，生景先。述生三子，景珍、景珣。《传》。景先
生二子：彦超、彦安。景珍生三子：彦诚、彦晖、彦琼。复自
越还居睦。景珣生三子，承俊、承邦、承威。传生一子，承
招。自彦超而下，号为九房诸孙复布列于浙河之东，
多仕吴越钱氏。宋太平兴国三年，钱俶纳土，有自睦
徙台州黄岩者，曰：“二四府君虽宗之述，不知系之何
房之下。”既而君又卜迁明之象山，未几，又自象山徙宁海侯城里，始定居焉。至熙宁、元丰间，其族渐大，读
书为文辞者后先相望，迄于宋季不衰。同郡县而居，
若临海之鲛峰、天台之龟峰、宁海之爱山，皆号诗书
之宗。其先同出于睦载诸家乘者甚详。不幸元初毁
于兵，今皆不可知矣。府君十四代孙文大，为是而惧，
不可知者则略之。其稍可知者，不问亲疏而惓惓并
著之成书一篇，以传于后嗣。文大之从子孝孺从余
学经，因命来求序。予闻方之族，自长史南迁，蔓延数
郡，以科目发身登法从膺郡寄者在在而是，北则阔
寥罕闻，近世遂指为希姓。然据《新定别谱》，则谓长史
晋元熙间人，仙翁仕梁在武帝时，而文亮乃为之子
也。唐监察御史张友成所造《仙翁庙碑》及《莆田谱图
记》，复谓长史官于西汉之季，则仙翁实长史之孙，距
梁当甚远，史传无明文，未敢妄加臆断，而姑以碑为
正。大抵江南之方要皆仙翁苗裔，自雉山而分者，又
为睦州刺史亮之派；自白云原而分者，多为元英处
士之支。雉山属淳安，亮则汪华之将，武德四年举睦
州附唐者也。今文大之先出于元英，虽曰图牒丧亡
稍阙，其所系属，当无可疑者。故予为稽元英他谱，特
著承传次第，以补其阙略，犹文大之《前志》也。好古博
雅君子尚是正焉。洪武十年夏四月十五日，前翰林
学士承旨金华宋濂谨序。

予按方回《桐江集》所载，“天下之方姓，皆出于歙县。歙县之东乡，今析为严之淳安。” 盖予鼻祖纮，西汉不仕王莽避地时所居。仙翁储之墓，在县学前，庙祀则徽、严山中皆有之，曰“真应庙。” 徽、严之方，莆之方、信之、鹅湖之方，屡出名卿显人。又按秘书省正字方翥《莆田谱图记》所纪，王莽之际，衣冠流离，有名纮字子缨者，渡江而宅吴中。以二说参之，皆本于张友成《仙翁庙记》，所以先后如出一辙。独《新定别谱》谓“仙翁为新定人。祖纮，晋元熙间为郡功曹。父雄，生三子，长侪，娶司空谢安女。次即仙翁。季曰俨，字叔威。当南齐世，与仙翁皆隐不仕。” 及梁武帝即位，仙翁始举秀才，终官太常卿。窃意谢安卒于晋孝武太元十“年卒。后三十馀年，始至恭帝之元熙，又历宋、齐八十馀年而至梁，度其时侪必尚存，相去如此之久，而曰娶安之女，似无斯理也。侪事且然，不知仙翁仕梁之事，其果足信矣乎？” 又谓：仙翁三子，长曰观，次曰觌，季曰洪。而著作郎方仁杰《闽系录》则云：仙翁三子：赞之、弘之、观之。《谱图记》亦然。盖观字正同，弘则避宋宣祖讳改为洪，以“弘” 与洪音义相近，唯“觌” 与赞稍异耳，无乃传闻之易讹耶？惟方氏固为江南望族，而元英之支子孙尢众，其九世孙监察御史蒙《自记》“白云原之族，时有二十三院，实治平之四年。” 至淳熙初，吕太史伯恭见于文辞。又云：“云源枝叶甚蕃，一源数百家，联谱合牒，衣冠文物之” 盛，乡人纪之。呜呼！亦可谓昌且炽矣。今文大所谱，又略不知其源流之详，颇阅勾无谱。其称元英第三世讳述之下注云：“子孙迁宁海之侯城” ，因据之为正。且为牵引诸书而一辨之，亦补阙之义也。至若莆田之方，则唐昭宗时守长史讳琡始迁。琡生御史中丞殷符，殷符生七子，延康、延年、延范、延远、延英、延耀、延滔，最号贵显。延安，户部侍郎，子孙或家滁阳。延滔，左仆射，其后人或迁饶、信、江苏诸郡，琡亦出观之之裔，因为元英异支，谓其徙于光之、固始者则非。予恐读兹《序》者有疑而不释，谩一疏之，不觉其辞之缕缕也。是月十八日，濂又题。